text: Helt rigtigt bare at lade hvalen dø
  19 marts 2012 kl. 09.37
  Naturstyrelsen slår nu fast, at det var helt rigtigt bare at lade den hval, der strandede i Vejle, dø. Man skulle ikke slå den ihjel, for at hvalen kunne undgå pinsler.
  Store hvaler skal have lov at dø en naturlig død. De skal ikke trækkes ud på dybt vand eller aflives, siger Naturstyrelsen nu.
  Derfor var det helt rigtigt bare at lade den store finhval, der for snart to år siden strandede i Vejle Fjord, dø.
  Det er nemlig meget svært at slå dem ihjel på en human måde, viser erfaringer fra udlandet.
  - Disse dyr er simpelthen så store, at vi risikerer at påføre dem yderligere lidelser, hvis vi forsøger at hjælpe dem, siger Henrik Lykke Sørensen fra Naturstyrelsen til Vejle Amts Folkeblad.
  Det giver heller ikke mening at forsøge at trække dem ud på dybere vand. Hvaler, der strander, er ofte syge og gamle. Samtidigt er de så tunge, at de indre organer tager skade, når de ligger på stranden eller havbunden, siger Naturstyrelsen.
  